Predkladacia správa

	Materiál predkladá na rokovanie vlády SR minister kultúry SR na základe vlastnej iniciatívy.

	Obsahom materiálu je návrh na zmenu uznesenia vlády SR č. 7 z 10. januára 2001 k návrhu na uzavretie Dohody medzi vládou Slovenskej republiky a vládou Maďarskej republiky o spolupráci v oblasti kultúry, školstva, vedy, športu a mládeže. Dôvodom predloženia materiálu je požiadavka maďarskej strany na zmenu niektorých článkov dohody, ktorá bola schválená vládou SR dňa 10. januára 2001.  
Po schválení uvedenej dohody bola maďarská strana diplomatickou cestou vyzvaná na jej podpis. Následne maďarská strana v apríli 2001 požiadala o ďalšie konzultačné rokovanie, keďže v niektorých článkoch návrhu dohody sa nachádzali zmeny, ktoré neboli schválené na rokovaní expertov oboch strán v máji 2000. O svojich dôvodoch úpravy niektorých článkov informovala maďarská strana slovenských partnerov na rokovaní štátnych tajomníkov dňa 18. októbra 2001 a prisľúbila zaslať o uvedenom písomné stanovisko do konca októbra 2001. Návrh úprav, ktoré nám maďarská strana postúpila v novembri 2001 sa dotýkajú uvádzania legislatívnej formulácie v súlade s “vnútroštátnymi právnymi predpismi” v celom texte návrhu dohody. MZV SR neodporúčalo súhlasiť s návrhom maďarskej strany vypustiť túto formuláciu vzhľadom na jej všeobecnú povahu, ktorá sa v plnom rozsahu vzťahuje na základný zákon štátu - ústavu - a ktorá tvorí súčasť a základ vnútroštátnej legislatívy ako v SR, tak aj v MR.
Navrhované zmeny a úpravy sa prerokovali 12. 6. 2002 v Bratislave na ďalšom kole expertných rokovaní. Na ich základe maďarská strana predložila návrh na medzirezortné pripomienkové konanie. Po jeho ukončení listom z 28. augusta 2002 informovala o návrhu posledných úprav, ktoré však majú charakter štylistický a nedotýkajú sa zásadne slovenskej verzie návrhu dohody po jej spresnení na jar 2002. Zmeny, ktoré maďarská strana navrhuje, boli po prerokovaní dotknutými rezortmi školstva, spravodlivosti a zahraničných vecí zapracované do návrhu dohody. Maďarská strana listom zo dňa 9. 9. 2002 oznámila, že po medzirezortnom pripomienkovom konaní bol návrh dohody v dohodnutej konečnej verzii na rokovaní vlády Maďarskej republiky 30. augusta 2002 schválený.

	Zmena uznesenia je ďalším krokom k príprave návrhu dohody na jej uzavretie a podpis, ktorým sa dáva priestor ďalšiemu rozvoju vzájomných vzťahov, o ktorý obe strany prejavujú trvalý záujem.

	Materiál nemá žiadny finančný, ekonomický a environmentálny vplyv, ani vplyv na zamestnanosť. Prekladaný zmluvný dokument má charakter medzinárodnej dohody vládnej povahy.